钦定古今图书集成/明伦汇编/氏族典/第235卷 > 张绣
## 钦定古今图书集成/明伦汇编/氏族典/第235卷 > 张绣

按《魏志张绣传》：“绣，武威祖厉人，骠骑将军济族子也。
边章、韩遂为乱，凉州金城麹胜袭杀祖厉长刘隽，绣
为县吏，闲伺杀胜，郡内义之，遂招合少年为邑中豪
杰。董卓败，济与李傕等击吕布，为卓报仇。绣随济，以
军功稍迁至建忠将军，封宣威侯。济屯弘农，士卒饥
饿，南攻穰，为流矢所中死。绣领其众屯宛，与刘表合。”
太祖南征，军淯水，绣等举众降，太祖纳济妻，绣恨之。
太祖闻其不悦，密有杀绣之计。计漏绣掩袭太祖，太
祖军败，二子没。绣还保穰，太祖比年攻之不克。太祖
拒袁绍于官渡，绣从贾诩计，复以众降。绣至，太祖执
其手与欢宴，为子均取绣女，拜扬武将军。官渡之役，
绣力战有功，迁破羌将军。从破袁谭于南皮，复增邑
凡二千户。从征乌桓于柳城，未至薨，谥曰“定侯。”子泉
嗣。坐与魏讽谋反诛，国除。